Markku Vuorikari

Kasvisruuan lisääminen on nostanut Puolustusvoimien ruokahuollon keskusteluun.

Maa- ja metsätalousministeri Jari Leppä (kesk.) vaatii, että armeijan on marssittava kotimaisella ruualla.

"Tulen pyytämään selvitystä, miten Leijona Catering‬ noudattaa Valtioneuvoston periaatepäätöstä vastuullisista julkisista ruokahankinnoista", Leppä lupaa tviitissään.

Puolustusvoimien ruokahuolto nousi tapetille, kun siitä vastaava Leijona Catering kertoi lisäävänsä kasvisruoka-aterioiden määrää varuskuntaravintoloissa. Kasvisruoka-aterioita on suunniteltu lisättävän kahteen ateriaan viikossa. Aloite lisäämiseen tuli Varusmiestoimikunnilta.

Puolustusministeri Jussi Niinistö (sin.) kimpaantui asiasta jo aiemmin. Hän totesi, että armeija ei taistele linssikeiton ja kukkakaalipirtelön voimalla.

Myös kasvisruuan kotimaisuudesta on keskusteltu. Leppä kysyykin, onko ilmastonmuutosta tarkoitus torjua sademetsäsoijalla.